 NA CHARLES WASONGA WABUNGE wameilaumu Wizara ya Ardhi kwa kufeli kuendesha uhamasisho kuhusu mfumo wa kuendesha shughuli za ardhi kidijitali, wakisema wananchi wengi hawana habari kuhusu mfumo huo wa kisasa. Wanachama hao wa Kamati ya Bunge kuhusu Ardhi Jumanne walimwambia Katibu wa Wizara ya Ardhi Nixon Korir kwamba hata wao wenyewe hawana ufahamu kuhusu mfumo huo unaojulikana kama ‘Ardhisasa’. “Nashangazwa na kauli ya Bw Korir kwamba huduma zote za ardhi katika kaunti ya Nairobi zimegeuzwa kuwa katika mfumo wa kidijitali ilhali watu hawana habari zozote. Hata mimi Mbunge ninayewakilisha wakazi wa Nairobi sina habari kwamba kuna hatimiliki ya kidijitali,” akasema Mbunge Mwakilishi wa Kike wa Nairobi Esther Passaris. Kauli sawa na hiyo ilitolewa na wabunge Rachel Nyamai (Kitui Kusini), Omar Mwinyi (Changamwe) na mwenzao wa Bondo Gideon Ochanda. Walisema Wizara ya Ardhi inafaa kuhakikisha kuwa wavuti wa ‘Ardhisasa’ unatoa huduma vizuri kwa wakazi wa Nairobi kabla ya mpango huo kusambazwa hadi kaunti nyingine. Awali, Bw Korir alikuwa ameiambia kamati hiyo inayoongozwa na Mbunge wa Mugirango Kaskazini kwamba wizara yake imekamilisha mchakato wa kuweka rekodi zote za ardhi katika kaunti ya Nairobi kwa mfumo wa kidijitali na inapania kuanza shughuli hiyo katika Kaunti ya Mombasa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  